Κάτω Κούτρουφα Αρκαδίας

Τα Κάτω Κούτρουφα, ή παλαιότερα Νεοχώρι Κορακοβουνίου ή Βόρειας Κυνουρίας, είναι πεδινό χωριό στην Πελοπόννησο και την Περιφερειακή Ενότητα Αρκαδίας με υψόμετρο 13 μέτρα.

Γεωγραφία - Ιστορία 
Το Νεοχώρι βρίσκεται προς τα παράλια του Αργολικού κόλπου, σε απόσταση 5 χλμ. ΝΑ. από το Άστρος και 44 χλμ. ΝΑ. από την Τρίπολη. Μέσα από το χωριό περνάει η επαρχιακή οδός Άστρους - Λεωνιδίου, νοτιοδυτικά είναι το Κορακοβούνι, νότια και ανατολικά περνάει ο χείμαρρος Βρασιάτης ενώ βόρεια και μέχρι τη θάλασσα εκτείνεται ο υδροβιότοπος - Λίμνη Μούστου, ο οποίος έχει ενταχθεί στo δίκτυο Natura 2000. Ως οικισμός αναφέρεται επίσημα το 1920 να προσαρτάται στην τότε κοινότητα Κορακοβουνίου. Το 1951 με το ΦΕΚ 15Α - 11/01/1951 ορίστηκε χειμερινή έδρα της κοινότητας Κουτρούφων. Το 2020 με το ΦΕΚ 58Α - 12/03/2020 μετονομάστηκε σε Κάτω Κούτρουφα. Σύμφωνα με το σχέδιο Καλλικράτης μαζί με το Κορακοβούνι και το Ορεινό Κορακοβούνι αποτελούν την τοπική κοινότητα Κορακοβουνίου που ανήκει στο Δήμο Βόρειας Κυνουρίας και σύμφωνα με την απογραφή του 2011 έχει πληθυσμό 45 κατοίκους.

Αξιοθέατα 
Στον οικισμό υπάρχει μία υπεραιωνόβια ελιά, ηλικίας περίπου 2.000 ετών και περιμέτρου 12 μέτρων. Το 2010 εκριζώθηκε από κτήμα με σκοπό την πώλησή της, αλλά τελικά μετά από παρέμβαση του Δήμου Βόρειας Κυνουρίας μεταφυτεύθηκε στην πλατεία του χωριού.

Δείτε επίσης 
 Κούτρουφα

Εξωτερικοί σύνδεσμοι 
 Λίμνη – υδροβιότοπος Μουστού στο https://www.youtube.com/
 Βόλτα στον υγρότοπο Μουστού από τον ιστότοπο https://www.arcadiaportal.gr/

Σημείωση 
Στην Αρκαδία υπάρχουν άλλοι 4 συνώνυμοι οικισμοί.

Παραπομπές 

Χωριά του νομού Αρκαδίας
Δήμος Βόρειας Κυνουρίας